Allsherjarathugun héraðslækna og Krabbameinsfélagsins 2002 . Reykingar grunnskólanema minnkuðu um meira en þriðjung á fjórum árum . Innan við 7% nemenda á aldrinum 12 - 16 ára reykja Um 6,8% grunnskólanema á aldrinum 12 - 16 ára reykja samkvæmt könnun sem héraðslæknar gerðu í fyrravor í samvinnu við Krabbameinsfélag Reykjavíkur og með stuðningi Tóbaksvarnanefndar . Þessi tala var 11,4% árið 1998 og hefur því lækkað mikið . Í Reykjavík var hlutfallið 7,7% árið 2002 en hafði verið 32,0% árið 1974 . Könnunin var gerð í apríl 2002 , náði til rúmlega tuttugu þúsund nemenda á aldrinum 10 - 16 ára um land allt og var sambærileg við kannanir sem gerðar hafa verið á fjögurra ára fresti , á landsvísu síðan 1990 og í Reykjavík síðan 1974 . Helstu niðurstöður fyrir landið í heild sýna að nú reykja 7,0% pilta og 6,5% stúlkna í aldurshópnum 12 - 16 ára miðað við allar reykingar . Ef aðeins er litið á daglegar reykingar lækkar hlutfallið hjá piltum í 5,4% og hjá stúlkum í 3,7% . Minnst er reykt á Vestfjörðum ( 3,6% ) og frá könnuninni fjórum árum áður hafa reykingar minnkað alls staðar nema á Austurlandi . Um 51% nemenda á aldrinum 10 - 16 ára komu frá heimilum þar sem hvorki nemendur né aðrir reyktu . Fjórum árum áður var hlutfallið 48% og enn lægra áður , eins og sjá má af því að árið 1974 var þetta hlutfall 17% í Reykjavík . Könnunin sýnir að ef einhver á heimili reykir eru 50% meiri líkur á að börnin reyki . Einnig var spurt um munn - og neftóbaksnotkun í könnuninni . Fyrir fimm árum varð sú breyting að Krabbameinsfélagið og Tóbaksvarnanefnd þýddu og gáfu út norskt námsefni , Vertu frjáls - reyklaus , og dreifðu því til allra skóla á landinu . Haldin eru námskeið fyrir kennara til að leiðbeina um notkun námsefnisins og undanfarin ár hefur verið kannað hvort skólarnir nota það eða ekki . Hefur komið í ljós að meira en sjö af hverjum tíu nemendum fá kennslu sem byggist á þessu fræðsluefni . Norskar rannsóknir sýna að í þeim skólum þar sem stuðst er við þetta námsefni eru reykingar nemenda helmingi fátíðari heldur en þar sem námsefnið er ekki notað .